<classify> SERIKALI imesema nchi ina akiba ya kutosha ya mafuta kwa vyombo vyote vya moto hususan ndege na magari, ambayo yamekuwa nyenzo muhimu kwa usafi ri na usafi rishaji bidhaa na abiria. Imesema kwa upande wa petroli, dizeli na mafuta ya ndege, nchi ina hazina inayoweza kutumika hadi kwa siku 38 na hivyo kuondoa hofu yoyote, ya ama kupandisha bei kinyemela au kukosekana kwa nishati hiyo. Waziri wa Nishati, Dk Medard Kalemani aliyasema hayo juzi jijini Dar es Salaam wakati akizungumza katika hafla ya utoaji tuzo na zawadi kwa waendesha vituo vya mafuta vya Kampuni ya Puma Energy Tanzania Limited. Nchi sasa ina akiba ya kutosha ya mafuta, tunampongeza Rais John Magufuli kwa usimamizi mzuri wa sekta ya mafuta ambao umefanikisha kuwapo kwa utulivu na uhakika wa mafuta muda wote, alisema Dk Kalemani. Aliwapongeza wadau wote, wanaoagiza mafuta kwa pamoja kwa kuiwezesha nchi kuwa na mafuta ya kutosha kila wakati. Dk Kalemani alisema nchini kwa sasa kuna ziada ya mafuta ya dizeli lita milioni 197 inayoweza kutumika kwa siku 28, petroli lita 97.04 siku 38 na mafuta ya ndege lita milioni 30.9 siku 56, hivyo hakuna hofu juu ya upatikanaji wa nishati hiyo. Kwa upande wa mafuta ya taa, alisema yapo lita 600,000 na kubainisha kuwa yamekuwa yakishuka, kwa sababu hivi sasa maeneo mengi ya vijijini ambako yalikuwa yakitumika kwa wingi, yamepata umeme. Aidha, alifafanua kuwa uwezo wa nchi kuhifadhi mafuta, umeongezeka kutoka lita milioni 900 mwaka 2015 hadi kufikia lita bilioni 1.3, na umekuwa ukiimarika siku hadi siku. Akizungumza kuhusu Kampuni ya Puma Energy Tanzania Limited, mbali ya kuwapongeza washindi wa tuzo hizo, aliitaka kampuni kupeleka huduma zake katika mikoa yote nchini na hasa maeneo ya vijijini. Mkurugenzi Mkuu wa Puma Energy Tanzania Limited, Dominic Dhanah alisema hizo ni tuzo za kwanza za aina yake kufanyika nchini  <topic>: KITAIFA 